Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta /* COM/2012/0291 final - 2012/0153 (NLE) */





PERUSTELUT Neuvosto myönsi 7. joulukuuta 2010 (täytäntöönpanopäätös 2011/77/EU) Irlannille tämän pyynnöstä rahoitustukea edistääkseen tiukkaa talous- ja rahoitusuudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Irlannissa, euroalueella ja EU:ssa. Komissio on tarkastellut päätöksen 2011/77/EU 3 artiklan 9 kohdan mukaisesti yhdessä IMF:n ja EKP:n kanssa kuudetta kertaa Irlannin viranomaisten edistymistä sovittujen toimenpiteiden toteutuksessa ja sovittujen toimenpiteiden tehokkuutta sekä taloudellisia ja yhteiskunnallisia vaikutuksia. Komissio ehdottaa tarkistettujen talousnäkymien ja saamiensa tietojen perusteella, että tuelle asetettuja talouspoliittisia ehtoja muutetaan jäljempänä esitetyllä tavalla. Komissio katsoo, että talouspoliittisiin ehtoihin ehdotetut muutokset ovat tarpeen, jotta voidaan varmistaa ohjelman sujuva toteutus ja ohjelman tavoitteiden saavuttaminen. 2012/0153 (NLE) Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010[1] ja erityisesti sen 3 artiklan 2 kohdan, ottaa huomioon Euroopan komission ehdotuksen, sekä katsoo seuraavaa: (1) Neuvosto myönsi (täytäntöönpanopäätös 2011/77/EU[2]) Irlannille tämän pyynnöstä rahoitustukea edistääkseen tiukkaa talous- ja rahoitusuudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Irlannissa, euroalueella ja unionissa. (2) Komissio on tarkastellut täytäntöönpanopäätöksen 2011/77/EU 3 artiklan 9 kohdan mukaisesti yhdessä IMF:n ja Euroopan keskuspankin (EKP) kanssa kuudetta kertaa Irlannin viranomaisten edistymistä sovittujen toimenpiteiden toteutuksessa ja sovittujen toimenpiteiden tehokkuutta sekä taloudellisia ja yhteiskunnallisia vaikutuksia. (3) Irlannin viranomaiset ovat syyskuussa 2011 esittäneet parlamentille ohjelman mukaisesti lainsäädännön julkisen talouden pitkän aikavälin kestävyyden parantamiseksi. Parlamentti ei hyväksynyt edellä mainitun kuudennen neljännesvuosittaisen tarkastelun päättymiseen mennessä joitakin suunnittelun uudistuksen osia (erityisesti julkisen sektorin palvelukseen tulevien uusien työntekijöiden eläkeoikeudet, mukaan lukien tiettyjen virkamiesluokkien varhaiseläkeoikeutta ja eläkkeiden indeksointia kuluttajahintoihin koskeva uudelleentarkastelu, eläkkeiden sitominen työuran keskiansioihin ja eläkeiän sitominen kansaneläkkeen eläkeikään). Viranomaiset ovat sitoutuneet varmistamaan näiden säännösten hyväksymisen viimeistään vuoden 2012 lopussa. (4) Koska Euroopan pankkiviranomaisen tuella toteutettava EU:n laajuinen stressitesti siirrettiin vuoteen 2013, katsottiin asianmukaiseksi, että kotimaisessa omistuksessa olevien irlantilaisten pankkien seuraava stressitesti siirretään vuoteen 2013. Viranomaiset ovat tällä välin yksilöineet tärkeimmät valmistelevat toiminnot, joita saatetaan päätökseen vuoden 2012 aikana. (5) Irlannin viranomaiset ovat yksilöineet lisätoimenpiteet, jotka ne aikovat toteuttaa vuoden 2012 aikana työttömyyden vähentämiseksi ja ohjelman tavoitteiden saavuttamisen tukemiseksi. Erityisesti ne aikovat toteuttaa toimia tehostaakseen työmarkkinoiden aktivointi- ja koulutuspolitiikkoja ja vähentääkseen kaikenlaisia sosiaalimaksuja, jotka vähentävät pätevien työntekijöiden halukkuutta ottaa vastaan työpaikkoja, suojellen samalla kaikkien haavoittuvimpia ryhmiä. (6) Näiden seikkojen ja huomioiden vuoksi täytäntöönpanopäätöstä 2011/77/EU olisi muutettava, ON HYVÄKSYNYT TÄMÄN PÄÄTÖKSEN: 1 artikla Muutetaan täytäntöönpanopäätöksen 2011/77/EU 3 artikla seuraavasti: 1) Korvataan 7 kohdan d alakohta seuraavasti: ”d) Hyväksyttävä lainsäädäntö, jolla kansaneläkeikä nostetaan 66 vuoteen vuonna 2014, 67 vuoteen vuonna 2021 ja 68 vuoteen vuonna 2028, jotta julkisen talouden pitkän aikavälin kestävyyttä voidaan parantaa.” 2) Lisätään 8 kohtaan alakohdat seuraavasti: ”f) Saatettava loppuun kotimaisessa omistuksessa olevissa irlantilaisissa pankeissa seuraavat toiminnot, joiden tuloksista Irlannin viranomaisten on raportoitava Euroopan komissiolle, EKP:lle ja IMF:lle: i) omaisuuserien laatua koskeva riippumaton tarkastelu, jossa arvioidaan lainasalkkujen laatua kokonaisuutena ja yksitellen sekä omaisuuserien laatua vahvistettaessa ja seurattaessa käytettyjä menettelyjä; (ii) ongelmallisten luottotoimien tarkastelu, jotta voidaan arvioida ongelmallisten lainasalkkujen hoidon, mukaan lukien maksurästien hoito ja järjestämättömien luottojen hoitamisessa ja lainatappioiden vähentämisessä sovellettavat velkajärjestelykäytännöt, toiminnallisia valmiuksia ja tehokkuutta pankeissa; iii) tietojen eheyden validointi pankkien tietojen luotettavuuden arvioimiseksi; ja iv) tulojen kirjaamista ja uudelleeneräännyttämistä koskeva hanke nykykäytäntöjen vertaamiseksi IFRS-standardeihin ja asiaa koskevassa sääntelyssä annettuun ohjeistukseen; g) Arvioitava pankkien edistymistä järjestämättömien lainojen hoidossa; h) Toimitettava Euroopan komissiolle, EKP:lle ja IMF:lle arviointi toimista, jotka on toteutettu sellaisten maksunsaajina olevien työntekijöiden osalta, jotka eivät osallistu työmarkkinoiden aktivoinnin osana järjestettäviin työhaastatteluihin; (i) Saatettava loppuun monialainen raportti, jossa tarkastellaan mahdollisuuksia vähentää haitallisia työllistämiskannustimia, jotka johtuvat sosiaalimaksujen rakenteesta; j) Hyväksyttävä lainsäädäntö, jolla uudistetaan julkisen sektorin palvelukseen tulevien uusien työntekijöiden eläkeoikeudet. Samassa yhteydessä on tarkasteltava uudelleen tiettyjen virkamiesluokkien varhaiseläkeoikeutta ja eläkkeiden indeksointia kuluttajahintoihin. Eläkkeiden on perustuttava työuran keskiansioihin. Uusien työntekijöiden eläkeikä on sidottava kansaneläkkeen eläkeikään.” Lisätään kohta seuraavasti: ”9. Irlannin on saatettava vuoden 2013 kuluessa yhteisymmärryspöytäkirjan määräysten mukaisesti päätökseen vuoden 2011 vakavaraisuusarvioon sisällytettyjen pankkien stressitestit. Stressitesti on sovitettava yhteen Euroopan pankkiviranomaisen stressitestin kanssa, ja sen on perustuttava vuoden 2011 vakavaraisuusarvion ja vuoden 2012 rahoitustoimenpideohjelman tuloksiin. Stressitestin on oltava tiukka, ja sen on perustuttava jatkuvasti vankkoihin lainatappioennusteisiin ja laajaan avoimuuteen. Tulokset on julkaistava samaan aikaan kuin Euroopan pankkiviranomaisen seuraavan stressitestin tulokset.” 2 artikla Tämä päätös on osoitettu Irlannille. 3 artikla Tämä päätös julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EUVL L 118, 12.5.2010, s. 1. [2] EUVL L 30, 4.2.2011, s. 34.